
Energiahatékonysági versenyautó hajtáslánc szimulációja

A BME SharkTeam által fejlesztett „Léna” nevű energiahatékonysági versenyautó egy dízel-hibrid hajtáslánccal van ellátva, melyhez a csapat saját építésű dízelmotort használ. A verseny célja, hogy a résztvevő csapatok a lehető legkevesebb üzemanyag felhasználásával teljesítsenek egy 16 kilométeres távot 39 percen belül. Ennek során számos paraméter befolyásolja a hatékonyságot, de két tényező különösen kiemelkedő: a jármű tömege és a motor hatásfoka.
Minél kisebb egy motor, általában annál kisebb a hatásfoka. A csapatunk talált egy optimumot, ha egy kisebb motort használnánk, akkor a hatásfok jelentősen romlana, ha növelnénk a tömeget, akkor a tömeg miatt már hatalmas hátrányunk lenne a többi csapathoz képest. A motorunk jelentősen nagyobb teljesítményre képes, mint amennyire a járműnek folyamatosan szüksége van. Az optimális üzemanyag-felhasználás érdekében a motor nem működik folyamatosan a verseny alatt, hanem szakaszosan üzemel, amikor szükséges. Mivel a motor teljesítménye és hatásfoka nem ideális a jármű konstans futásteljesítményéhez, a szakaszos üzemelés kulcsfontosságú a hatékonyság növelésében.
A kutatásom során egy LabView szimulációt készítettem, amely az adott motor teljesítménymutatói és a valós mérések alapján képes előre jelezni a jármű energiahatékonyságát különböző versenykörülmények között. A szimulációs modell segítségével megvizsgálhatók a motor hatékonyságát befolyásoló tényezők, mint például a terhelési ciklusok, az energiafelhasználás optimalizálása, valamint a motor és a hibrid rendszer együttműködésének finomhangolása.
A kutatásom célja, hogy az adott motor paramétereihez leginkább illeszkedő üzemeltetési stratégiákat dolgozzak ki, amelyekkel a jármű maximális hatékonyságot érhet el a versenyen. A szimuláció eredményei alapján javaslatokat fogalmazok meg a motor működési ciklusainak optimalizálására, hogy a versenycsapatunk a lehető legjobb eredményt érhesse el a 2025-ös versenyen.



